מצבת מרנפתח

[שמאל|ממוזער|250px|מצבת ישראל, [המוזיאון המצרי בקהיר]]
**מצבת מרנפתח** או **אסטלת מרנפתח**, שידועה גם בתור **מצבת ישראל** או **אסטלת ישראל**, היא כינוי שנתנו ארכאולוגים למצבת ניצחון מצרית של פרעה מרנפתח, בנו של רעמסס השני, בשובו מאחד ממסעות הכיבוש שלו בשנת 1208–1209 לפנה"ס. המצבה מתארת בעיקר את מערכות מרנפתח בלוב. את שמה "מצבת ישראל" קיבלה המצבה מתוך תיאור קצר של מסע בכנען ובחת, ובו אזכור השם **יסריאַר**, שזוהה על ידי החוקרים כ"**[[שבטי ישראל|ישראל]]**", שכן בכתב המצרי אין הבחנה בין ר ל-ל. אם הזיהוי נכון, זהו האזכור החוץ מקראי הקדום ביותר לשם זה.

המצבה התגלתה בשנת 1896 על ידי משלחת ארכאולוגית בראשותו של הארכאולוג האנגלי פלינדרס פיטרי, בקבר פרעה מרנפתח שבמקדש תבאי. גובהה עומד על כ-318 ס"מ ורוחבה 163 ס"מ. היא מוצגת כיום במוזיאון המצרי הלאומי שבקהיר, והעתק עתיק שלה מוצב בכּרנךּ.

## גילוי המצבה
בתחילת שנת 1896 היו פיטרי וצִוותו עסוקים בחפירות במקדש באזור זיכיון החפירה שלהם בלוקסור. המקדש שכן מצפון למקדש הקבורה של אמנחותפ השלישי. על גבי לבני המקדש שהם חפרו הופיע רק שמו של אמנחותפ השלישי, עובדה שהפתיעה את החוקרים, שכן לא נראה לארכאולוגים שלמלך אחד יש שני מקדשי קבורה. כאשר המשיך פיטרי בחפירה נפתרה התעלומה: התברר שהמקדש נבנה על ידי פרעה מרנפתח, בנו ויורשו של רעמסס השני. התברר שכמעט כל המקדש שבנה מרנפתח נבנה מאבני בניין בשימוש משני שנלקחו ממקדשו של אמנחותפ השלישי. בתוך המקדש נמצא פסל של מרנפתח. זה היה הדיוקן הראשון של מרנפתח שנמצא. בנוסף נמצאו ליד פסלו של מרנפתח שתי מצבות מפוארות, שהיו מופנות לכיוון הקיר. אחת מהן, מגולפת יפה, מראה את אמנחותפ השלישי בעת קרב עם נוביה ואשור. המצבה השנייה עשויה מאבן שחם שחורה בגובה של יותר משלושה מטרים – הגדולה ביותר שנמצאה עד אותו מועד. הטקסט שעל המצבה מפאר את הישגי הבנייה של אמנחותפ השלישי, ומפאר את המקדש שבו הוצבו המצבות בעבר. כאשר הצליחו להפוך את המצבה לצדה השני, התגלתה כתובת המפארת את ניצחונו של מרנפתח על הלובים וגויי הים.

צוותו של פיטרי כלל בלשן גרמני בשם וילהלם שפיגלברג, שניגש מיד לתרגם את הכתובת. הוא הופתע למצוא תבנית של שם עם או שבט שנוצח על ידי מרנפתח, אשר הופיע בצורה הבאה :**"I.si.ri.ar"**. היה זה פיטרי אשר קלט מיידית את משמעות השם ותרגמו ל**ישראל**. תגובתו של שפיגלברג הייתה: "האם לא יהיו הכמרים מרוצים?". בעת ארוחת הערב של המשלחת אמר פיטרי כי לדעתו תגלית זו תהיה הידועה ביותר מכל תגליותיו עד כה. זה היה הציון הראשון של השם "ישראל" בטקסט מצרי. כאשר הגיע המידע לעיתונות האנגלית הוא זכה מיד לפרסום בכותרות העיתונים.

## תוכן וסגנון

ממוזער|פקסימיליה של המצבה בכתב מראה, כפי שפורסמה על־ידי פיטרי
הכתובת נפתחת בתאריך, תאריו של מרנפתח, ותיאור מיתי על תהילתו של מרנפתח בקרב השמש והאלים. לאחר מכן מובא תיאור ארוך ומהלל של ניצחון מרנפתח על אויביו הלובים. בחלק האחרון של המצבה מובא תיאור של השלום שהשכין מרנפתח בכל הארצות במלחמותיו. חלק זה כולל את הקטע הבא:

קטע זה נחשב לאזכור הקדום ביותר ששרד עד ימינו לשם **ישראל**, במשפט: **ישראל הוּשָׁם** (מהמילה שממה – חוסל) **אין זרע לו**. בהתייחסו לכיבושיו בכנען, מזכיר מרנפתח את אשקלון בדרום, גזר במרכז הארץ, ומקום בשם ינועם בצפון-מזרח הארץ (מיקום מדויק של העיר לא ברור).

סגנונה המילולי הוא ברובו פרוזי, אולם סופו פואטי, בדומה לשאר מצבות הממלכה החדשה.

## משמעות המצבה
שמאל|ממוזער|250px|החלק בו מוזכר ישראל
למצבה יש חשיבות רבה, בכך שהיא מזכירה את השם "ישראל" ושמות של מקומות בדרום ארץ ישראל. לגבי תוכנה – אמינות מסעו הצבאי של מרנפתח לכנען מוטלת בספק, בעיקר לאור השוואתה למקורות האשוריים בני אותה תקופה. תיאור המסע אינו מתיישב עם המצב הגאופוליטי ששרר באזור אחרי קרב קדש עם החתים, כפי שעולה ממקורות אחרים. אף על-פי-כן, גזר אכן חרבה בימיו של מרנפתח, כפי שמתואר במצבה, עניין שהוביל היסטוריונים להאמין כי מרנפתח יצא לדכא מרד אזורי.

הכתובת מלמדת, לדעת רוב החוקרים, כי בימיו של מרנפתח התקיימה בכנען ישות בשם **ישראל**, אולם לא כישות מדינית אלא כשבט או קבוצה אתנית; זאת, משום שלמונח "**יסריאַר**" מלווה המגדיר הלשוני (סימן בכתב החרטומים – הירוגליף – המופיע אחרי מילה לא-מוכרת או רב-משמעית) המסמן עם זר או קבוצת אנשים זרה, אולם נעדר ממנו המגדיר הלשוני המסמן ארץ או ממלכה. לשם השוואה השם "לוב" המופיע בסמיכות, נלווה לו הן מגדיר לעם זר והן מגדיר לארץ זרה. כך גם המגדיר הלשוני המופיע אחרי שמות אחרים במצבה – גזר, אשקלון וינועם – הוא המגדיר המציין עיר או ארץ זרה. לאור זאת נראה כי העם המכונה "ישראל" לא היה מזוהה עם חבל ארץ מסוים בעת כתיבת המצבה. פרופ' דונלד רדפורד מזהה את "**יסריאַר**" עם שבטי השאסו שהוזכרו בכרוניקות דומות המתארות מסעות מלחמה של מלכי מצרים קודמים, כמו סתי הראשון או רעמסס השני.

פרעה מרנפתח מתפאר בכך שהצליח להכחיד את ישראל, אולם מכתובות מאוחרות יותר אנו למדים על קיומה של ישות בשם ישראל – בין היתר במונולית מכורח ובמצבת מישע, המתוארכים ל-300 שנה מאוחר יותר, לתקופתו של אחאב ובית עמרי, במאה ה-9 לפנה"ס. משום כך ברור שהאמירה  היא התפארות מוגזמת החסרה כל ביסוס עובדתי (בהנחה שאותה ישות "**יסריאַר**" מכוונת ל"ישראל"). התפארות מוגזמת, לפעמים אפילו חסרת בסיס, בהתייחס להישגיו הצבאיים של מלך, אינה דבר נדיר בטקסטים מצריים עתיקים. לפיכך, ייתכן שכותב המצבה שיקר כדי להאדיר את שמו של המלך.

## מזמור ס"ח בתהילים
חוקר המקרא ישראל קנוהל מזהה בפרק ס"ח בתהילים את ההד המקראי ל'מלחמת ישראל-מצרים הראשונה' הנזכרת במצבת מרנפתח וטוען כי "לא זו בלבד שהוא קורע לנו צוהר לפרשייה נשכחת מראשית קורותיו של ישראל, אלא שיש בו כדי להאיר באור חדש את עולמם הדתי של אבות אבותינו ולהראות עד כמה רדיקלית וייחודית הייתה אמונתם כבר בתקופה שבה רק החלו את דרכם כעם על במת ההיסטוריה". חוקרי מקרא רבים אחרים פירשו את המזמור כמתייחס לאירועים אחרים.

## ראו גם
* ארכאולוגיה מקראית
*רשימת ממצאים מרכזיים בארכאולוגיה מקראית
* אזכורים אפיגרפיים לממלכת ישראל:
** מצבת מישע
** המונולית מכורח
** כתובת תל דן

## קישורים חיצוניים

* 
* 

## הערות שוליים

קטגוריה:ארכאולוגיה מקראית
קטגוריה:מצרים העתיקה
קטגוריה:תולדות עם ישראל בעת העתיקה
קטגוריה:כתובות במצרית עתיקה
קטגוריה:אסטלות
קטגוריה:ממצאים ארכאולוגיים מאבן